text:
vedrørende told og handelslettelser forud for anvendelsen af sådan lovgivning og sådanne procedurer, tillige med ændringer og fortolkninger heraf; de skal også gøre relevante administrative meddelelser offentligt tilgængelige, herunder om myndighedernes krav og procedurer for indpassage, om åbningstider og arbejdsprocedurer for toldsteder i havne og ved grænseovergangssteder og om informationskontorer
 c)
 at der skal være en tilstrækkelig lang frist mellem offentliggørelsen og ikrafttrædelsen af nye eller ændrede retsforskrifter, procedurer, gebyrer eller afgifter og
 d)
 at sørge for, at deres respektive toldkrav og de hermed forbundne krav og procedurer fortsat modsvarer erhvervslivets behov, følger bedste praksis og forbliver så lidt restriktive som muligt for samhandelen.
 Artikel 4.16
 Toldudvalget
 1. Det Toldudvalg, der er nedsat ved artikel 17.2 (specialudvalg), består af repræsentanter for parterne.
 2. Toldudvalget skal sikre den korrekte anvendelse af dette kapitel, toldmyndighedernes håndhævelse af intellektuelle ejendomsrettigheder i overensstemmelse med underafdeling 4 (håndhævelse ved grænserne) i afdeling C (håndhævelse af intellektuelle ejendomsrettigheder) i kapitel 12 (intellektuel ejendomsret), protokol 1 (om definition af begrebet "produkter med oprindelsesstatus" og metoder for administrativt samarbejde), protokol 2 (gensidig administrativ bistand i toldspørgsmål) og eventuelle yderligere bestemmelser om told, som parterne måtte blive enige om.
 3. Toldudvalget skal undersøge behovet for og vedtage afgørelser, udtalelser, forslag eller anbefalinger om alle spørgsmål i forbindelse med gennemførelsen af de i stk. 2 omhandlede bestemmelser. Det har beføjelse til at træffe beslutninger om gensidig anerkendelse af risikostyringsteknikker, risikokriterier og -standarder, sikkerhedskontroller og handelspartnerskabsprogrammer, herunder aspekter såsom datatransmission og gensidigt aftalte fordele.
 KAPITEL 5
 Tekniske handelshindringer
 Artikel 5.1
 Bekræftelse af TBT-aftalen
 Parterne bekræfter deres eksisterende rettigheder og forpligtelser over for hinanden i henhold til TBT-aftalen, der med de fornødne ændringer er indarbejdet i og gjort til en del af denne aftale.
 Artikel 5.2
 Mål
 1. Målene med dette kapitel er at lette og øge den bilaterale handel med varer ved at forebygge, udpege og fjerne unødige hindringer for handel inden for rammerne af TBT-aftalen, og at styrke det bilaterale samarbejde mellem parterne.
 2. Parterne skal etablere og styrke den tekniske formåen og institutionelle infrastruktur i spørgsmål vedrørende tekniske handelshindringer.
 Artikel 5.3
 Anvendelsesområde og definitioner
 1. Dette kapitel finder anvendelse på udarbejdelse, vedtagelse og anvendelse af de standarder, tekniske forskrifter og overensstemmelsesvurderingsprocedurer, der er defineret i bilag 1 til TBT-aftalen, og som kan påvirke handelen med varer mellem parterne, undtagen for:
 a)
 specifikationer vedrørende indkøb udarbejdet af statslige organer med henblik på egen produktion eller eget forbrug eller
 b)
 sundheds- og plantesundhedsforanstaltninger som defineret i bilag A til SPS-aftalen.
 2. Hver part har ret til at udarbejde, vedtage og anvende standarder, tekniske forskrifter og overensstemmelsesvurderingsprocedurer i henhold til dette kapitel og TBT-aftalen.
 3. Med henblik på dette kapitel finder definitionerne i bilag 1 til TBT-aftalen anvendelse.
 Artikel 5.4
 Tekniske forskrifter
 1. Hver part skal gøre bedst mulig brug af god reguleringspraksis som fastsat i TBT-aftalen og i dette kapitel, navnlig ved:
 a)
 at vurdere de tilgængelige reguleringsmæssige og ikkereguleringsmæssige alternativer til en foreslået teknisk forskrift, som ville opfylde partens legitime mål i henhold til TBT-aftalens artikel 2.2, og at tilstræbe


text:
at evaluere bl.a. konsekvenserne af en foreslået teknisk forskrift ved hjælp af en reguleringsmæssig konsekvensanalyse, som anbefalet af Udvalget for Tekniske Handelshindringer, der er nedsat ved TBT-aftalens artikel 13
 b)
 at anvende relevante internationale standarder som dem, der udarbejdes af Den Internationale Standardiseringsorganisation (ISO), Den Internationale Elektrotekniske Kommission, Den Internationale Telekommunikationsunion og Codex Alimentarius-Kommissionen, som grundlag for deres tekniske forskrifter, undtagen hvis sådanne internationale standarder ville være ineffektive eller uegnede til at opfylde en parts legitime mål; når en part ikke har benyttet internationale standarder som grundlag for dens tekniske forskrifter, skal den efter anmodning fra den anden part udpege enhver væsentlig afvigelse fra de relevante internationale standarder og redegøre for, hvorfor disse standarder blev fundet uegnede eller ineffektive i forhold til det tilstræbte mål
 c)
 at gennemgå tekniske forskrifter med henblik på at øge deres konvergens med de relevante internationale standarder, jf. dog TBT-aftalens artikel 2.3. Ved denne gennemgang skal parterne bl.a. tage hensyn til enhver ny udvikling i de relevante internationale standarder, og om hvorvidt de omstændigheder, der har medført forskelle i forhold til andre relevante internationale standarder, fortsat gør sig gældende
 d)
 at fastlægge tekniske forskrifter på basis af produktpræstationskrav snarere end på basis af design eller beskrivende egenskaber.
 2. En part skal i overensstemmelse med TBT-aftalens artikel 2.7 velvilligt overveje at acceptere tekniske forskrifter fra den anden part som ækvivalente, selv om disse tekniske forskrifter afviger fra dens egne, dog forudsat at de finder det godtgjort, at disse forskrifter på passende måde opfylder målene for dens egne forskrifter.
 3. En part, der har udarbejdet en teknisk forskrift, som den anser for at svare til en teknisk forskrift i den anden part, fordi den har et foreneligt mål og en forenelig produktdækning, kan skriftligt anmode om, at den anden part anerkender den tekniske forskrift som ækvivalent. Anmodningen skal fremsættes skriftligt og indeholde en detaljeret begrundelse for, hvorfor den tekniske forskrift bør anses for at være ækvivalent, herunder med hensyn til produktdækning. Den part, der ikke er enig i, at en teknisk forskrift er ækvivalent, skal efter anmodning oplyse den anden part om en begrundelse for dens afgørelse.
 Artikel 5.5
 Standarder
 1. Parterne bekræfter deres forpligtelser i henhold til TBT-aftalens artikel 4.1 med henblik på at sikre, at deres standardiseringsorganer tiltræder og overholder adfærdskodeksen for udarbejdelse, vedtagelse og anvendelse af standarder i bilag 3 til TBT-aftalen. Parterne bekræfter desuden deres tilslutning til de principper, der er fastsat i de beslutninger og henstillinger, der er vedtaget af WTO's Komité for Tekniske Handelshindringer (Decisions and Recommendations adopted by the WTO Committee on Technical Barriers to Trade) siden 1. januar 1995, G/TBT/1/rev.13, af 8. marts 2017, herunder komitéens beslutning om principper for udvikling af internationale standarder, vejledninger og henstillinger med hensyn til aftalens artikel 2 og 5 og bilag 3 (Decision of the Committee on Principles for the Development of International Standards, Guides and Recommendations with relation to Articles 2, 5 and Annex 3 of the Agreement), der er omhandlet i bilagene til dokumentets del 1.
 2. Parterne skal med henblik

type: contracts

jurisdiction: EU


text:
på den bredest mulige harmonisering af standarder tilskynde deres standardiseringsorganer samt de regionale standardiseringsorganer, som de eller deres standardiseringsorganer er medlemmer af, til:
 a)
 inden for rammerne af deres ressourcer at deltage i udarbejdelsen af internationale standarder ved relevante internationale standardiseringsorganisationer
 b)
 at anvende relevante internationale standarder som grundlag for de standarder, de udarbejder, undtagen i tilfælde, hvor sådanne internationale standarder ville være ineffektive eller uhensigtsmæssige i forhold til opfyldelsen af den pågældende parts legitime mål, f.eks. på grund af et utilstrækkeligt beskyttelsesniveau, væsentlige klimatiske eller geografiske faktorer eller grundlæggende teknologiske problemer
 c)
 at undgå gentagelse af eller overlapninger med arbejde i internationale standardiseringsorganer
 d)
 at revidere nationale og regionale standarder, som ikke er baseret på relevante internationale standarder, med passende mellemrum med henblik på at øge deres konvergens med relevante internationale standarder og
 e)
 at samarbejde med den anden parts relevante standardiseringsorganer i forbindelse med internationale standardiseringsaktiviteter. Dette samarbejde kan foregå i internationale standardiseringsorganisationer eller på regionalt plan.
 3. Parterne skal udveksle oplysninger om:
 a)
 deres anvendelse af standarder til støtte for tekniske forskrifter
 b)
 deres standardiseringsprocesser og omfanget af deres anvendelse af internationale eller regionale standarder som grundlag for deres nationale standarder og
 c)
 samarbejdsaftaler om standardisering, som hver af parterne gennemfører, herunder om standardiseringsspørgsmål i internationale aftaler med tredjelande, i det omfang dette ikke er udtrykkeligt forbudt ved disse aftaler.
 4. Parterne erkender, at overholdelse af standarder i henhold til bilag 1 til TBT-aftalen er frivillig. Når en part gør overholdelsen af standarder obligatorisk ved at indarbejde dem eller henvise hertil i tekniske forskrifter eller i forbindelse med overensstemmelsesvurderingsprocedurer, finder artikel 5.7 (gennemsigtighed) anvendelse.
 Artikel 5.6
 Overensstemmelsesvurderingsprocedurer
 1. Parterne skal med hensyn til obligatoriske overensstemmelsesvurderingsprocedurer anvende artikel 5.4 (tekniske forskrifter), stk. 1, med de fornødne ændringer, med henblik på at undgå unødvendige handelshindringer og sikre gennemsigtighed og ikkeforskelsbehandling.
 2. I overensstemmelse med TBT-aftalens artikel 5.1.2, når en importerende part kræver en udtrykkelig bekræftelse af overensstemmelse med dens gældende tekniske forskrifter eller standarder, må dens overensstemmelsesvurderingsprocedurer hverken være strengere eller anvendes strengere end nødvendigt for at give denne part en passende forsikring om, at produkterne er i overensstemmelse med dens gældende tekniske forskrifter eller standarder under hensyn til de risici, som ikkeoverensstemmelse ville medføre.
 3. Parterne erkender, at der findes en lang række mekanismer, som letter accepten af resultaterne af de overensstemmelsesvurderingsprocedurer, der gennemføres på den anden parts område, herunder:
 a)
 den importerende parts anvendelse af en leverandørs overensstemmelseserklæring
 b)
 aftaler om gensidig accept af resultaterne af overensstemmelsesvurderingsprocedurer for så vidt angår specifikke tekniske forskrifter, der gennemføres af organer, som er beliggende på den anden parts område
 c)
 anvendelse af akkreditering til godkendelse af overensstemmelsesvurderingsorganer, som er beliggende på den anden parts område
 d)
 statslig udpegelse af overensstemmelsesvurderingsorganer, herunder organer, som er beliggende på den anden parts område
 e)
 en parts unilaterale anerkendelse af resultaterne af overensstemmelsesvurderingsprocedurer, som gennemføres på den anden parts område
 f)
 frivillige ordninger mellem overensstemmelsesvurderingsorganer, der er beliggende på begge parters område, og
 g)
 anvendelse af regionale og internationale multilaterale aftaler og ordninger om


text:
anerkendelse, hvori parterne er part.
 4. Parterne skal under særlig hensyntagen til de i stk. 3 omhandlede betragtninger:
 a)
 intensivere deres udveksling af oplysninger om de i stk. 3 omhandlede mekanismer og lignende mekanismer med henblik på at lette accept af overensstemmelsesvurderingsresultater
 b)
 udveksle oplysninger om overensstemmelsesvurderingsprocedurer og specielt om de kriterier, der anvendes til at udvælge passende overensstemmelsesvurderingsprocedurer for specifikke produkter
 c)
 betragte en leverandørs overensstemmelseserklæring som en af garantierne for overensstemmelse med national ret
 d)
 overveje ordninger om gensidig accept af resultaterne af overensstemmelsesvurderingsprocedurer i henhold til proceduren i stk. 5
 e)
 udveksle oplysninger om akkrediteringspolitik og overveje, hvordan internationale akkrediteringsstandarder og internationale aftaler, hvori parternes akkrediteringsorganer er involveret, bedst kan udnyttes, f.eks. gennem mekanismerne i International Laboratory Accreditation Cooperation og International Accreditation Forum
 f)
 overveje at tilslutte sig eller eventuelt opfordre deres prøvnings-, inspektions- og certificeringsorganer at tilslutte sig internationale operative ordninger eller aftaler, som har til formål at lette harmonisering og accept af overensstemmelsesvurderingsresultater
 g)
 sikre, at økonomiske aktører har et valg mellem overensstemmelsesvurderingsfaciliteter, der udpeges af myndighederne til at udføre de opgaver, der kræves i henhold til national ret, for at sikre overholdelse
 h)
 tilstræbe at anvende akkreditering til at godkende overensstemmelsesvurderingsorganer og
 i)
 sikre uafhængighed af og undgå interessekonflikter mellem akkrediteringsorganer og overensstemmelsesvurderingsorganer.
 5. En part kan efter anmodning fra den anden part beslutte at indlede konsultationer med henblik på at fastlægge sektorinitiativer, som er tilpasset de respektive sektorer, vedrørende anvendelsen af overensstemmelsesvurderingsprocedurer eller lettelse af accept af overensstemmelsesvurderingsresultater. Den part, der fremsætter anmodningen, skal fremlægge relevante oplysninger om, hvordan det pågældende sektorinitiativ kan lette handelen. Hvis den anden part afslår denne anmodning, skal den efter anmodning herom give en begrundelse.
 6. Parterne bekræfter deres forpligtelser i henhold til TBT-aftalens artikel 5.2.5 med hensyn til, at gebyrer, der opkræves for obligatorisk overensstemmelsesvurdering af importerede produkter, skal være rimelige i forhold til gebyrer, der kan opkræves for overensstemmelsesvurdering af tilsvarende produkter af national oprindelse eller med oprindelse i et andet land, under hensyntagen til omkostninger ved kommunikation, transport mv. som følge af, at ansøgeren og overensstemmelsesvurderingsorganet er beliggende forskellige steder.
 Artikel 5.7
 Gennemsigtighed
 Parterne anerkender betydningen af gennemsigtighed med hensyn til udarbejdelse, vedtagelse og anvendelse af standarder, tekniske forskrifter og overensstemmelsesvurderingsprocedurer. I denne forbindelse bekræfter parterne deres forpligtelser vedrørende gennemsigtighed i henhold til TBT-aftalen. Hver part skal:
 a)
 tage den anden parts bemærkninger i betragtning, når en del af proceduren ved udarbejdelse af en teknisk forskrift er genstand for offentlig høring, og efter anmodning fremlægge skriftlige svar rettidigt til bemærkninger fremsat af den anden part
 b)
 sikre, at økonomiske aktører og andre interesserede personer i den anden part kan deltage i enhver formel offentlig høring vedrørende udarbejdelsen af tekniske forskrifter på vilkår, der ikke er ringere end dem, der tilbydes dens egne fysiske og juridiske personer
 c)
 i overensstemmelse med artikel 5.4 (tekniske forskrifter), stk. 1, litra a), når der gennemføres konsekvensanalyser, og efter anmodning herom, give den anden part meddelelse om udfaldet af konsekvensanalysen af den foreslåede tekniske forskrift
 d)
 når der gives meddelelse


text:
efter TBT-aftalens artikel 2.9.2 eller 5.6.2:
 i)
 give den anden part en periode på mindst 60 dage efter meddelelsen til skriftligt at fremsætte bemærkninger til forslag og, hvor det er muligt, tage behørigt hensyn til rimelige anmodninger om forlængelse af fristen
 ii)
 give den elektroniske version af den meddelte tekst
 iii)
 hvis den meddelte tekst ikke er affattet på et af WTO's officielle sprog, give en detaljeret og udtømmende beskrivelse af indholdet af den pågældende retsakt i WTO-meddelelsesformat
 iv)
 skriftligt besvare de skriftlige bemærkninger, der er modtaget fra den anden part om forslaget, senest på datoen for offentliggørelse af den endelige tekniske forskrift eller overensstemmelsesvurderingsprocedure og
 v)
 give oplysninger om vedtagelsen og ikrafttrædelsen af den meddelte foranstaltning og den vedtagne endelige tekst i form af et tillæg til den oprindelige meddelelse
 e)
 afsætte tilstrækkelig lang tid mellem offentliggørelsen og ikrafttrædelsen af tekniske forskrifter til, at den anden parts økonomiske aktører kan tilpasse sig, undtagen hvis der opstår, eller der er fare for, at der vil opstå, akutte problemer med hensyn til sikkerhed, sundhed, miljøbeskyttelse eller national sikkerhed
 f)
 sikre, at alle tekniske forskrifter og obligatoriske overensstemmelsesvurderingsprocedurer, der er vedtaget og trådt i kraft, er offentligt tilgængelige på offentlige websteder og gratis og
 g)
 sikre, at de kontaktpunker, der er oprettet i overensstemmelse med TBT-aftalens artikel 10.1, giver oplysninger og svar på et af WTO's officielle sprog på rimelige forespørgsler fra den anden part eller fra interesserede personer fra den anden part om vedtagne tekniske forskrifter, overensstemmelsesvurderingsprocedurer og -standarder.
 Artikel 5.8
 Markedsovervågning
 Parterne skal:
 a)
 udveksle synspunkter om markedsovervågnings- og håndhævelsesaktiviteter
 b)
 sikre, at markedsovervågning udføres af de kompetente myndigheder, og at der ikke er nogen interessekonflikt mellem markedsovervågning og overensstemmelsesvurdering og
 c)
 sikre, at der ikke er nogen interessekonflikt mellem markedstilsynsorganer og de økonomiske aktører, der er underlagt kontrol eller tilsyn.
 Artikel 5.9
 Mærkning og etikettering
 1. Parterne noterer sig, at en teknisk forskrift kan omfatte eller udelukkende vedrøre krav til mærkning eller etikettering. Når en parts tekniske forskrifter indeholder krav om obligatorisk mærkning eller etikettering, skal denne part overholde principperne i TBT-aftalens artikel 2.2, navnlig at tekniske forskrifter ikke må udarbejdes med henblik på eller bevirke, at der skabes, unødvendige hindringer for den internationale handel, og at de ikke må være mere handelsbegrænsende end nødvendigt for at opfylde et legitimt mål.
 2. Når den kræver obligatorisk mærkning eller etikettering af produkter, skal en part:
 a)
 kun kræve de oplysninger, som er relevante for forbrugerne eller brugerne af produktet, eller som angiver produktets overensstemmelse med de obligatoriske tekniske krav
 b)
 ikke kræve nogen forhåndsgodkendelse, registrering eller certificering af etikeringen eller mærkningen af produktet som en forudsætning for markedsføring af produkter, som ellers opfylder dens obligatoriske tekniske krav, medmindre det er nødvendigt på grund af produktets risiko for menneskers, dyrs eller planters liv eller sundhed, miljøet eller den nationale sikkerhed; dette afsnit berører ikke partens ret til at kræve forhåndsgodkendelse af de specifikke oplysninger, der skal gives på etikeringen eller mærkningen i henhold til relevant intern lovgivning
 c)
 hvis den kræver,


text:
at økonomiske aktører skal anvende et unikt identifikationsnummer, udstede et sådant nummer til den anden parts erhvervsdrivende uden unødigt ophold og uden forskelsbehandling
 d)
 hvis det ikke er vildledende, modsigende eller forvirrende i forhold til de oplysninger, der kræves i den part, der importerer varerne, tillade følgende:
 i)
 oplysninger på andre sprog end det, der kræves i den importerende part
 ii)
 internationalt anerkendte nomenklaturer, piktogrammer, symboler eller grafiske billeder eller
 iii)
 supplerende oplysninger ud over dem, der kræves i den part, der importerer varerne
 e)
 acceptere, at etikettering, herunder supplerende etikettering eller rettelser til etiketteringen, hvor det er relevant, finder sted i godkendte lokaler, såsom toldoplag eller godkendte frilagre på importstedet hos den importerende part forud for distribution og salg af produktet; parten kan kræve, at den oprindelige mærkning ikke er fjernet
 f)
 tilstræbe i tilfælde, hvor den finder, at det ikke anfægter de legitime mål i henhold til TBT-aftalen, at acceptere ikkepermanente eller aftagelige etiketter eller mærkning eller etikettering i ledsagedokumenterne i stedet for at være fysisk anbragt på produktet.
 Artikel 5.10
 Samarbejde og handelslettelser
 1. Parterne skal styrke deres samarbejde om standarder, tekniske forskrifter og overensstemmelsesvurderingsprocedurer med henblik på at øge den gensidige forståelse af deres respektive ordninger og fremme deres indbyrdes handel. De kan til dette formål indføre både horisontale og sektorspecifikke reguleringsdialoger.
 2. Parterne skal tilstræbe at udpege, udvikle og fremme bilaterale initiativer vedrørende standarder, tekniske forskrifter og overensstemmelsesvurderingsprocedurer, der er egnede til særlige spørgsmål eller sektorer, og som fremmer handel. Disse initiativer kan f.eks. omfatte:
 a)
 fremme af god reguleringspraksis gennem reguleringssamarbejde, herunder udveksling af oplysninger, erfaringer og data med henblik på at forbedre kvaliteten og effektiviteten af deres standarder, tekniske forskrifter og overensstemmelsesvurderingsprocedurer, og at gøre effektiv brug af deres reguleringsressourcer
 b)
 anvendelse af en risikobaseret tilgang til overensstemmelsesvurdering, f.eks. at basere sig på en leverandørs overensstemmelseserklæring for lavrisikoprodukter og, hvor det er relevant, reducere kompleksiteten af tekniske forskrifter, standarder og overensstemmelsesvurderingsprocedurer
 c)
 øget konvergens mellem deres respektive standarder, tekniske forskrifter og overensstemmelsesvurderingsprocedurer og relevante internationale standarder, vejledninger eller anbefalinger
 d)
 at undgå unødigt divergerende tilgange til standarder, tekniske forskrifter og overensstemmelsesvurderingsprocedurer, når der ikke foreligger nogen internationale standarder, vejledninger eller anbefalinger
 e)
 fremme eller styrke samarbejdet mellem parternes respektive offentlige eller private organisationer med ansvar for standardisering, overensstemmelsesvurdering og metrologi
 f)
 sikring af effektiv interaktion og samarbejde mellem reguleringsmyndigheder på regionalt eller internationalt plan og
 g)
 udveksling af oplysninger, så vidt muligt, om aftaler og ordninger vedrørende tekniske handelshindringer, som er indgået på internationalt plan.
 3. En part skal efter anmodning tage behørigt hensyn til forslag om samarbejde fra den anden part i henhold til dette kapitel. Dette samarbejde kan blandt andet foregå ved dialog gennem de rette fora, fælles projekter, teknisk bistand og kapacitetsopbygningsprogrammer om standarder, tekniske forskrifter og overensstemmelsesvurderingsprocedurer på udvalgte områder i industrien som aftalt mellem parterne.
 Artikel 5.11
 Konsultationer
 1. En part skal hurtigt og velvilligt behandle enhver anmodning om konsultationer fra den anden part om spørgsmål vedrørende gennemførelsen af dette kapitel.
 2. Handelsudvalget kan for at afklare eller


text:
løse de i stk. 1 omhandlede spørgsmål nedsætte en arbejdsgruppe med henblik på at finde frem til en anvendelig og praktisk løsning til at lette handelen. Denne arbejdsgruppe skal bestå af repræsentanter for parterne.
 Artikel 5.12
 Gennemførelse
 1. Hver part skal udpege et kontaktpunkt i henholdsvis ministeriet for videnskab og teknologi i Vietnam og i Europa-Kommissionen og give den anden part kontaktoplysninger om kontoret eller embedsmanden med ansvar for anliggender henhørende under dette kapitel, herunder oplysninger om telefon, fax, e-mail og andre relevante kontaktoplysninger.
 2. Hver part skal straks give den anden part meddelelse om enhver ændring af dens kontaktpunkt og ændringer af de oplysninger, der er omhandlet i stk. 1.
 3. Kontaktpunkterne skal bl.a.:
 a)
 monitorere gennemførelsen og forvaltningen af dette kapitel
 b)
 lette relevante samarbejdsaktiviteter i overensstemmelse med artikel 5.10 (samarbejde og handelslettelser)
 c)
 straks behandle ethvert spørgsmål, der rejses af en part vedrørende udarbejdelse, vedtagelse, anvendelse eller håndhævelse af standarder, tekniske forskrifter og overensstemmelsesvurderingsprocedurer
 d)
 indlede konsultationer, efter en parts anmodning herom, om spørgsmål henhørende under dette kapitel
 e)
 træffe andre foranstaltninger, der kan bistå parterne med at gennemføre dette kapitel og
 f)
 udføre andre opgaver, som måtte være uddelegeret af Udvalget for Handel med Varer.
 4. De informationspunkter, der etableres i overensstemmelse med TBT-aftalens artikel 10.1, skal:
 a)
 lette udvekslingen af oplysninger mellem parterne om standarder, tekniske forskrifter og overensstemmelsesvurderingsprocedurer som svar på alle rimelige anmodninger om sådanne oplysninger fra den anden part og
 b)
 henvise forespørgsler fra den anden part til de relevante reguleringsmyndigheder.
 KAPITEL 6
 Sundheds- og plantesundhedsforanstaltninger
 Artikel 6.1
 Anvendelsesområde
 1. Dette kapitel finder anvendelse på udarbejdelse, vedtagelse og anvendelse af alle sundheds- og plantesundhedsforanstaltninger (herefter benævnt "SPS-foranstaltninger"), der træffes af en part, og som direkte eller indirekte kan påvirke handelen mellem parterne.
 2. Dette kapitel berører ikke parternes rettigheder i henhold til kapitel 5 (tekniske handelshindringer) med hensyn til foranstaltninger, der ikke er omfattet af dette kapitel.
 Artikel 6.2
 Mål
 Målene med dette kapitel er:
 a)
 at fremme en effektiv gennemførelse af principper og discipliner i SPS-aftalen og internationale standarder, retningslinjer og anbefalinger, der er udarbejdet af relevante internationale organisationer
 b)
 at beskytte menneskers, dyrs eller planters liv eller sundhed på hver parts område og samtidig lette handelen mellem parterne, og at sikre, at SPS-foranstaltninger, der vedtages af hver part, ikke skaber unødvendige handelshindringer
 c)
 at styrke kommunikationen og samarbejdet vedrørende og løsningen af SPS-anliggender, der påvirker handelen mellem parterne, og andre aftalte emner af fælles interesse, og
 d)
 at fremme større gennemsigtighed og forståelse i anvendelsen af hver parts SPS-foranstaltninger.
 Artikel 6.3
 Definitioner
 1. Med henblik på dette kapitel:
 a)
 finder definitionerne i bilag A til SPS-aftalen anvendelse, og der forstås ved:
 b)
 "kompetente myndigheder": hver parts myndigheder med ansvar for udarbejdelse, gennemførelse og forvaltning af SPS-foranstaltninger på dens område og
 c)
 "SPS-udvalget": Udvalget for Sundheds- og Plantesundhedsforanstaltninger som omhandlet i artikel 6.11 (Udvalget for Sundheds- og Plantesundhedsforanstaltninger), nedsat ved artikel 17.2 (specialudvalg).
 2. Parterne kan i fællesskab lægge sig fast på andre definitioner med henblik på anvendelsen af dette kapitel


text:
under hensyntagen til ordlister og definitioner fra relevante internationale organisationer, herunder Codex Alimentarius-Kommissionen (herefter benævnt "Codex Alimentarius"), Verdensorganisationen for Dyresundhed (herefter benævnt "OIE") og den internationale plantebeskyttelseskonvention (herefter benævnt "IPPC").
 Artikel 6.4
 Generelle bestemmelser
 1. Parterne bekræfter deres eksisterende rettigheder og forpligtelser over for hinanden i henhold til SPS-aftalen.
 2. Hver part skal anvende SPS-aftalen ved udarbejdelse, anvendelse eller anerkendelse af enhver SPS-foranstaltning med henblik på at lette handelen mellem parterne og samtidig beskytte menneskers, dyrs eller planters liv eller sundhed på dens område.
 Artikel 6.5
 Kompetente myndigheder og kontaktpunkter
 1. De kompetente myndigheder med ansvar for at sikre tætte og effektive arbejdsrelationer mellem parterne med henblik på at opfylde målene med dette kapitel er følgende:
 a)
 for så vidt angår Vietnam er ansvaret for SPS-anliggender delt mellem statslige organer som følger:
 i)
 ministeriet for landbrug og landdistriktsudvikling, eller dets efterfølger, er ansvarligt for dyre- og plantesundhed; det administrerer overvågnings- og kontrolforanstaltninger for at forebygge indslæbning af sygdomme, der har en negativ indvirkning på menneskers og dyrs sundhed; det administrerer også et omfattende program for at kontrollere samt hindre udbrud af sygdomme og indtrængen af skadegørere, som har en negativ indvirkning på plantesundheden og økonomien; og, for så vidt angår animalske og vegetabilske produkter beregnet til eksport, er det også ansvarligt for inspektion, karantæne og udstedelse af certifikater, der bekræfter overholdelse af de aftalte standarder og krav i Unionen, og
 ii)
 sundhedsministeriet, ministeriet for landbrug og landdistriktudvikling og ministeriet for industri og handel, eller deres respektive efterfølgere, er i overensstemmelse med deres respektive kompetencer ansvarlige for sikkerheden for fødevarer bestemt til konsum; for så vidt angår import af fødevarer varetager de overvågnings- og kontrolforanstaltninger, herunder udarbejdelse af nationale tekniske forskrifter og godkendelsesprocedurer, udførelse af risikoanalyse for produkter og inspektioner af virksomhederne for at sikre overholdelse af de aftalte standarder og krav i Vietnam; for så vidt angår eksport af fødevarer er de også ansvarlige for inspektion og udstedelse af sundhedscertifikater
 b)
 for så vidt angår Unionen er ansvaret delt mellem medlemsstaternes administrationer og Europa-Kommissionen som følger:
 i)
 for så vidt angår eksport til Vietnam er medlemsstaterne ansvarlige for kontrol af produktionsforhold og -krav, herunder gennemførelse af de lovbestemte inspektioner og udstedelse af sundhedscertifikater og dyresundhedscertifikater, der bekræfter overholdelsen af Vietnams standarder og krav
 ii)
 for så vidt angår import fra Vietnam er medlemsstaterne ansvarlige for kontrol af, at importen overholder Unionens importkrav
 iii)
 Europa-Kommissionen er ansvarlig for den overordnede samordning, inspektion og revision af inspektionsordningerne og de fornødne lovgivningsmæssige foranstaltninger til at sikre en ensartet anvendelse af standarder og krav i Unionens indre marked.
 2. Hver parts kompetente myndigheder skal fra og med datoen for denne aftales ikrafttræden give hinanden oplysninger om et kontaktpunkt til kommunikation om alle spørgsmål, der måtte opstå i forbindelse med dette kapitel. Kontaktpunkternes opgaver består bl.a. i:
 a)
 at styrke kommunikationen mellem parternes agenturer og ministerier med ansvar for SPS-anliggender og
 b)
 at lette udvekslingen af oplysninger med henblik på at styrke den gensidige forståelse af hver parts SPS-foranstaltninger, de reguleringsmæssige processer, der vedrører disse


text:
foranstaltninger, og deres indvirkning på handelen med de pågældende produkter mellem parterne.
 3. Parterne skal sikre, at de oplysninger, der gives i henhold til stk. 1 og 2, holdes ajourført.
 Artikel 6.6
 Krav og procedurer ved import
 1. En parts generelle importkrav finder anvendelse på hele den eksportende parts område, jf. dog den importerende parts ret til at træffe beslutninger og foranstaltninger i overensstemmelse med kriterierne i artikel 6.9 (foranstaltninger i forbindelse med dyre- og plantesundhed).
 2. Hver part må kun vedtage foranstaltninger, der er videnskabeligt begrundet, står i forhold til de pågældende risici og udgør de mindst mulige restriktioner samt resulterer i mindst mulig hindring for samhandelen.
 3. Den importerende part skal sikre, at dens importkrav og -procedurer anvendes på en forholdsmæssig og ikkeforskelsbehandlende måde.
 4. Importprocedurerne skal have til formål at minimere negative handelsmæssige virkninger og fremskynde toldbehandlingen, idet den importerende parts krav og procedurer samtidig opfyldes.
 5. Den importerende part skal sikre fuld gennemsigtighed af dens importkrav og -procedurer.
 6. Den eksporterende part skal sikre overensstemmelse med den importerende parts importkrav.
 7. Hver part skal udarbejde og ajourføre lister over regulerede skadegørere ved anvendelse af videnskabelig terminologi og gøre disse lister tilgængelige for den anden part.
 8. Plantesundhedsmæssige importkrav skal begrænses til foranstaltninger, der sikrer overholdelse af et passende beskyttelsesniveau af den importerende part, og til de regulerede skadegørere, som har betydning for den importerende part. Uden at det berører artikel 6 i IPPC må en part ikke indføre eller opretholde plantesundhedsforanstaltninger for ikkeregulerede skadegørere.
 9. En skadegørerrisikoanalyse, der foretages af en part, skal finde sted uden unødigt ophold efter den indledende anmodning fra den eksporterende part. I tilfælde af vanskeligheder skal parterne i SPS-Udvalget aftale en tidsplan for udførelse af skadegørerrisikoanalyse.
 10. Den importerende part har ret til at foretage importkontrol på grundlag af de SPS-risici, der er forbundet med importen. Denne kontrol skal foretages uden unødigt ophold og med mindst mulig hindring for handelen. Opfylder produkterne ikke betingelserne i den importerende part, skal enhver foranstaltning, der træffes af den importerende part, være i overensstemmelse med de internationale standarder og stå i et rimeligt forhold til risikoen ved produktet.
 11. Den importerende part skal stille oplysningerne om hyppigheden af den importkontrol, der foretages af produkter, til rådighed. Hyppigheden kan tilpasses som følge af kontroller eller importkontrol eller efter indbyrdes aftale mellem parterne.
 12. Eventuelle gebyrer, der opkræves for procedurerne i forbindelse med importen af produkter under dette kapitel, skal være rimelige i forhold til de gebyrer, der pålægges tilsvarende interne varer, og må ikke overstige de faktiske omkostninger ved tjenesteydelsen.
 Artikel 6.7
 Verifikation
 1. For at opnå eller bevare tilliden til, at dette kapitel gennemføres effektivt, har den importerende part til enhver tid ret til at foretage verifikation, herunder:
 a)
 ved at foretage verifikationsbesøg hos den eksporterende part for at verificere hele eller en del af den eksporterende parts kontrolsystem i henhold til de relevante internationale standarder, retningslinjer og anbefalinger fra Codex Alimentarius, OIE og IPPC; omkostningerne ved sådanne verifikationsbesøg skal afholdes af den part, der


text:
foretager verifikationsbesøget, og
 b)
 ved at anmode den eksporterende part om oplysninger om dennes kontrolordning og om resultaterne af den kontrol, der foretages i henhold til ordningen.
 2. Hver part skal give den anden part meddelelse om resultaterne og konklusionerne af verifikationsbesøgene, der foretages på den anden parts område.
 3. Beslutter den importerende part at foretage et verifikationsbesøg hos den eksporterende part, skal den give den eksporterende part meddelelse herom mindst 60 arbejdsdage forud for besøget, medmindre parterne aftaler andet. Enhver ændring vedrørende et sådant verifikationsbesøg skal aftales af parterne i fællesskab.
 4. Den importerende part skal fremlægge et udkast til verifikationsrapport for den eksporterende part senest 45 arbejdsdage efter verifikationens afslutning. Den eksporterende part skal have 30 arbejdsdage til at fremsætte bemærkninger til udkastet. Den eksporterende parts bemærkninger vedlægges og medtages om nødvendigt i den endelige verifikationsrapport, der skal afgives inden for 30 arbejdsdage. Identificerer den importerende part i forbindelse med verifikationen en betydelig folke-, dyre- eller plantesundhedsrisiko, skal den hurtigst muligt og under alle omstændigheder senest 10 arbejdsdage efter verifikationens afslutning give den eksporterende part meddelelse herom.
 Artikel 6.8
 Proceduren for at opliste virksomheder
 1. Den eksporterende part skal, efter anmodning fra den importerende, give denne part meddelelse om dens liste over virksomheder, der opfylder den importerende parts krav for godkendelse, og for hvilke der er givet tilstrækkelige sundhedsgarantier i overensstemmelse med bilag 6 (krav og procedurer for virksomhedsgodkendelse for produkter).
 2. Den importerende part skal, efter anmodning fra den eksporterende part, inden 45 arbejdsdage godkende den liste over virksomheder, der er omhandlet i stk. 1 uden forudgående inspektion af de enkelte virksomheder.
 3. Anmoder den importerende part om supplerende oplysninger, forlænges den i stk. 2 omhandlede tidsfrist med op til 30 arbejdsdage. Den importerende part skal efter godkendelse af listen over virksomheder træffe de nødvendige foranstaltninger i overensstemmelse med dens gældende retlige procedurer for at give mulighed for import af de pågældende produkter.
 4. Afviser den importerende part anmodningen om godkendelse, bør den straks give den eksporterende part meddelelse om begrundelsen for denne afvisning.
 Artikel 6.9
 Foranstaltninger vedrørende dyre- og plantesundhed
 1. Parterne anerkender begreberne "sygdomsfrie områder", "områder med lav forekomst af sygdomme" og "segmentering" i overensstemmelse med SPS-aftalen samt OIE-standarder, -retningslinjer eller -anbefalinger. Parterne anerkender også den dyresundhedsmæssige status som fastlagt af OIE.
 2. Parterne anerkender begreberne "skadegørerfrie områder", "områder med lav forekomst af skadegørere", "beskyttede zoner" og "skadegørerfrie produktionssteder" i overensstemmelse med SPS-aftalen samt IPPC-standarder, -retningslinjer eller -anbefalinger.
 3. Parterne skal inddrage faktorer såsom geografisk beliggenhed, økosystemer, epidemiologisk overvågning og effektiviteten af SPS-kontrol.
 4. SPS-Udvalget skal fastlægge nærmere detaljer for proceduren for anerkendelse af de begreber, der er omhandlet i stk. 1 og 2, under hensyntagen til SPS-aftalen samt OIE- og IPPC-standarder, -retningslinjer eller -anbefalinger.
 5. Når den importerende part vurderer den egenbestemmelse af dyre- eller plantesundhedsstatus, som er foretaget af den eksporterende part, skal den i princippet basere sin egen vurdering af den eksporterende parts dyre- eller plantesundhedsstatus, eller dele heraf, på oplysninger afgivet af den eksporterende part i overensstemmelse med SPS-aftalen samt OIE-


text:
og IPPC-standarder, -retningslinjer og -anbefalinger. Den importerende part skal tilstræbe at give den eksporterende part meddelelse om dens afgørelse uden unødigt ophold efter anmodningen om vurdering.
 6. Accepterer den importerende part ikke den egenbestemmelse af dyre- og plantesundhedsstatus, som er foretaget af den eksporterende part, skal den angive årsagerne hertil og, efter anmodning fra den eksporterende part, indlede konsultationer så hurtigt som muligt for at nå frem til en alternativ løsning.
 7. Den eksporterende part skal fremlægge relevant dokumentation for på objektiv vis at godtgøre over for den importerende part, at disse områders dyre- eller plantesundhedsstatus sandsynligvis vil forblive uændret. Til dette formål skal den eksporterende part efter anmodning fra den importerende part give den importerende part rimelig adgang til at gennemføre inspektion, prøvning og andre relevante procedurer.
 Artikel 6.10
 Ækvivalens
 1. Parterne anerkender, at anvendelsen af ækvivalens i SPS-aftalens artikel 4 er et vigtigt redskab til at lette handelen, og at det har gensidige fordele for både eksporterende og importerende lande.
 2. Ækvivalens kan accepteres for en eller flere specifikke SPS-foranstaltninger vedrørende et bestemt produkt eller kategorier af produkter eller på systembasis.
 3. Den importerende part skal acceptere den eksporterende parts SPS-foranstaltninger og -systemer som ækvivalente, når den eksporterende part på objektiv vis påviser, at dens foranstaltninger tillader at opnå den importerende parts passende niveau af SPS-beskyttelse. For at lette ækvivalensvurdering skal den importerende part efter anmodning herom forklare målsætningen med enhver relevant SPS-foranstaltning for den anden part.
 4. Senest tre måneder efter, at den importerende part har modtaget en anmodning fra den eksporterende part, skal parterne afholde konsultationer for at vurdere ækvivalensen af SPS-foranstaltninger og -systemer.
 5. Den importerende part skal foretage ækvivalensvurdering uden unødigt ophold, efter at den eksporterende part har dokumenteret ækvivalensen af de foreslåede SPS-foranstaltninger og -systemer.
 6. Den importerende part skal især fremskynde ækvivalensvurdering af de produkter, som den traditionelt har importeret fra den eksporterende part.
 7. I tilfælde af flere anmodninger fra den eksporterende part, skal parterne inden for SPS-Udvalget aftale en tidsplan, i henhold til hvilken de skal indlede processen.
 8. Den importerende part skal i overensstemmelse med SPS-aftalens artikel 9 på behørig vis behandle den eksporterende parts anmodninger om teknisk bistand for at lette gennemførelsen af denne artikel. Denne bistand kan bl.a. bidrage til at identificere og gennemføre foranstaltninger, som kan anerkendes som ækvivalente eller som foranstaltninger, der på anden vis forbedrer markedsadgangen.
 9. Den importerende parts behandling af en anmodning fra den eksporterende part om anerkendelse af ækvivalens af dens SPS-foranstaltninger for så vidt angår et bestemt produkt er ikke i sig selv en grund til at afbryde eller suspendere igangværende import af dette produkt fra denne part. Når den importerende part har foretaget en ækvivalensvurdering, skal parterne formelt registrere den og straks anvende den i deres indbyrdes handel på det relevante område.
 Artikel 6.11
 Udvalget for Sundheds- og Plantesundhedsforanstaltninger
 1. SPS-Udvalget, der er nedsat ved artikel 17.2 (specialudvalg), skal bestå af repræsentanter for parternes kompetente myndigheder. SPS-Udvalget træffer alle afgørelser ved fælles overenskomst.
 2. SPS-Udvalget træder sammen ved personligt


text:
fremmøde senest et år efter denne aftales ikrafttræden. Det mødes derefter mindst en gang om året eller efter aftale mellem parterne. Det vedtager sin forretningsorden på det første møde. Møderne afholdes ansigt til ansigt, via telefonkonference, videokonference eller via ethvert andet middel, parterne bliver enige om.
 3. SPS-Udvalget kan foreslå Handelsudvalget at oprette arbejdsgrupper, som skal udpege og behandle tekniske og videnskabelige spørgsmål, der opstår i forbindelse med dette kapitel, og udforske mulighederne for yderligere samarbejde om SPS-anliggender af fælles interesse.
 4. SPS-Udvalget kan behandle alle spørgsmål vedrørende dette kapitels effektive gennemførelse, herunder lette kommunikation og styrke samarbejdet mellem parterne. Det har særlig følgende ansvarsområder og opgaver:
 a)
 at udarbejde de nødvendige procedurer eller ordninger for gennemførelsen af dette kapitel
 b)
 at overvåge de fremskridt, der gøres med gennemførelsen af dette kapitel
 c)
 at skabe et forum for drøftelse af de problemer, der opstår ved anvendelsen af visse SPS-foranstaltninger, med henblik på at finde gensidigt acceptable løsninger og hurtigt behandle eventuelle spørgsmål, der kan skabe unødvendige hindringer for handelen mellem parterne
 d)
 at tilvejebringe et forum for udveksling af oplysninger, ekspertise og erfaringer inden for SPS-anliggender
 e)
 at udpege, iværksætte og revidere tekniske bistandsprojekter og -aktiviteter mellem parterne og
 f)
 at udføre enhver anden opgave, som parterne måtte aftale.
 5. Parterne kan ved en beslutning, der træffes i SPS-Udvalget, vedtage anbefalinger og afgørelser vedrørende importtilladelser, informationsudveksling, gennemsigtighed, anerkendelse af regionalisering, ækvivalens og alternative foranstaltninger samt ethvert andet spørgsmål, der er omhandlet i denne artikel.
 Artikel 6.12
 Gennemsigtighed og udveksling af oplysninger
 1. Parterne skal:
 a)
 sikre gennemsigtighed med hensyn til SPS-foranstaltninger, der finder anvendelse på deres indbyrdes handel
 b)
 styrke gensidig forståelse af hver parts SPS-foranstaltninger og disses anvendelse
 c)
 udveksle oplysninger om spørgsmål vedrørende udarbejdelsen og anvendelsen af SPS-foranstaltninger, herunder nye videnskabelige beviser, som påvirker eller kan påvirke handelen mellem parterne, med henblik på at minimere deres negative virkninger for handelen
 d)
 efter anmodning fra en part meddele de importkrav, der gælder for importen af et bestemt produkt, senest 15 arbejdsdage fra datoen for modtagelsen af anmodningen og
 e)
 efter anmodning fra en part meddele de fremskridt, der er sket i behandlingen af en anmodning om godkendelse af et bestemt produkt, senest 15 arbejdsdage fra datoen for modtagelsen af anmodningen.
 2. Har en part gjort oplysningerne tilgængelige enten ved meddelelse til WTO i overensstemmelse med de relevante regler og procedurer eller ved offentliggørelse på dens officielle offentligt og vederlagsfrit tilgængelige websteder, kræves der ikke udveksling af oplysninger i henhold til afsnit 1, litra c)-e).
 3. Alle meddelelser i henhold til dette kapitel skal ske til de i artikel 6.5 (kompetente myndigheder og kontaktpunkter) omhandlede kontaktpunkter.
 Artikel 6.13
 Konsultationer
 1. Finder en part, at en SPS-foranstaltning, som påvirker den bilaterale handel, berettiger til yderligere diskussion, kan den gennem de i artikel 6.5 (kompetente myndigheder og kontaktpunkter) omhandlede kontaktpunkter anmode om en fuldstændig redegørelse og om nødvendigt anmode om konsultationer om SPS-foranstaltningen. Den anden part skal straks besvare sådanne anmodninger.
 2. Parterne skal så vidt muligt tilstræbe, inden for en aftalt


text:
frist, at nå en gensidigt acceptabel løsning gennem konsultation. Fører konsultationerne ikke til en løsning af problemet, skal det behandles i SPS-Udvalget.
 Artikel 6.14
 Hasteforanstaltninger
 1. Hver part skal give den anden part skriftlig meddelelse inden for to arbejdsdage om opdagelsen af alvorlige eller væsentlige risici for menneskers, dyrs eller planters liv eller sundhed, herunder fødevarekriser, som påvirker produkter, der handles mellem parterne.
 2. Når en part finder, at der er anledning til alvorlig bekymring som følge af en risiko for menneskers, dyrs eller planters liv eller sundhed i forhold til produkter, der handles mellem parterne, kan den anmode om konsultationer i henhold til artikel 6.13 (konsultationer). Konsultationerne skal finde sted hurtigst muligt. Hver part skal tilstræbe i tide at tilvejebringe alle nødvendige oplysninger for at undgå handelsforstyrrelser.
 3. Den importerende part kan uden forudgående meddelelse træffe de fornødne foranstaltninger til at beskytte menneskers, dyrs eller planters liv eller sundhed. For sendinger, der er undervejs mellem parterne, skal den importerende part søge den mest hensigtsmæssige og forholdsmæssige løsning for at undgå unødvendige handelsforstyrrelser.
 4. Den part, der træffer foranstaltningerne, skal så hurtigt som muligt og under alle omstændigheder senest 24 timer efter foranstaltningens indførelse give den anden part meddelelse herom. Enhver part kan anmode om oplysninger vedrørende SPS-situationen og eventuelle foranstaltninger, der måtte være indført. Den anden part skal svare, så snart de ønskede oplysninger er tilgængelige.
 5. Parterne skal efter anmodning fra en af parterne og i overensstemmelse med artikel 6.13 (konsultationer) afholde konsultationer om situationen senest 10 arbejdsdage efter den i stk. 1 omhandlede meddelelse. Disse konsultationer gennemføres med henblik på at undgå unødvendige handelsforstyrrelser. Parterne kan overveje muligheder for at lette gennemførelsen af SPS-foranstaltningerne eller deres udskiftning med andre foranstaltninger.
 Artikel 6.15
 Teknisk bistand og særlig og differentieret behandling
 1. Unionen bør yde teknisk bistand for at afhjælpe Vietnams særlige behov med henblik på at overholde Unionens SPS-foranstaltninger, herunder fødevaresikkerhed, dyre- og plantesundhed, og anvendelsen af internationale standarder.
 2. Unionen skal i tilfælde af nye SPS-foranstaltninger og i overensstemmelse med SPS-aftalens artikel 10 tage hensyn til Vietnams særlige behov med henblik på at opretholde Vietnams eksportmuligheder, samtidig med at Unionens beskyttelsesniveau overholdes. SPS-Udvalget skal efter anmodning fra en af parterne høres for at overveje og træffe afgørelse om:
 a)
 længere tidsfrister for overholdelse
 b)
 alternative importkrav i forbindelse med ækvivalens, og
 c)
 tekniske bistandsaktiviteter.
 KAPITEL 7
 Ikketoldmæssige hindringer for handel med og investeringer i vedvarende energiproduktion
 Artikel 7.1
 Mål
 I overensstemmelse med den globale indsats for at reducere drivhusgasser deler parterne målene om at lette, udvikle og øge produktionen af energi fra vedvarende og bæredygtige kilder, navnlig via handelslettelser og investeringer. Med henblik herpå samarbejder parterne om at fjerne eller reducere ikketoldmæssige barrierer og fremme samarbejde under hensyntagen, når det er relevant, til regionale og internationale standarder.
 Artikel 7.2
 Definitioner
 Med henblik på dette kapitel forstås der ved:
 a)
 "krav om lokalt indhold":
 i)
 for så vidt angår varer: et krav om, at en virksomhed skal købe eller bruge varer af intern oprindelse eller fra en intern


text:
kilde, uanset om det er i form af et krav om bestemte produkter, en bestemt mængde eller en bestemt værdi af produkter eller om en andel af den lokale produktions mængde eller værdi
 ii)
 for så vidt angår tjenesteydelser: et krav, der begrænser valget af tjenesteyder eller tjenesteydelse på bekostning af tjenesteydere eller tjenesteydelser fra den anden part
 b)
 "foranstaltninger med krav om at indgå et partnerskab med lokale virksomheder": ethvert krav om i fællesskab at etablere eller operere med lokale virksomheder, en juridisk person, et personselskab i henhold til national ret, eller et joint venture, eller at indgå kontraktlige forbindelser som f.eks. erhvervssamarbejdskontrakter med lokale virksomheder
 c)
 "kompensation": enhver aktivitet, der medfører et krav om lokalt indhold, lokale leverandører, teknologioverførsel, investeringer, modkøb eller lignende handlinger for at fremme lokal udvikling
 d)
 "vedvarende og bæredygtige kilder": kilder i form af vindkraft, solenergi, geotermisk energi, hydrotermisk energi, havenergi og vandkraft med en kapacitet på 50 megawatt eller derunder, biomasse, gas fra affaldsdepoter, gas fra spildevandsanlæg eller biogas; det omfatter ikke produkter, der genererer energi, og
 e)
 "tjenesteyder": enhver fysisk eller juridisk person fra/i en part, der leverer en tjenesteydelse.
 Artikel 7.3
 Anvendelsesområde
 1. Dette kapitel finder anvendelse på foranstaltninger, der påvirker handelen og investeringerne mellem parterne i relation til produktion af energi fra vedvarende og bæredygtige kilder.
 2. Dette kapitel finder ikke anvendelse på forsknings- og udviklingsprojekter eller på demonstrationsprojekter, der gennemføres i ikkekommercielt omfang.
 3. Dette kapitel finder ikke anvendelse på projekter, der er finansieret og styret på grundlag af aftaler med internationale organisationer og udenlandske regeringer, for hvilke disse donorers procedurer eller betingelser finder anvendelse.
 4. Dette kapitel berører ikke anvendelsen af andre relevante bestemmelser i denne aftale, herunder undtagelser, forbehold eller restriktioner til disse bestemmelser i forhold til de i stk. 1 anførte foranstaltninger med de fornødne ændringer, jf. dog stk. 5. Det præciseres, at skulle dette kapitel være uforeneligt med andre bestemmelser i denne aftale, har sidstnævnte forrang i den udstrækning, uforeneligheden gør sig gældende.
 5. Artikel 7.4 (principper), afsnit a) og b), finder anvendelse fra fem år efter datoen for denne aftales ikrafttræden.
 Artikel 7.4
 Principper
 En part skal:
 a)
 afholde sig fra at indføre foranstaltninger med krav om lokalt indhold eller anden kompensation, der berører den anden parts produkter, tjenesteydere, investorer eller virksomheder
 b)
 afholde sig fra at indføre foranstaltninger med krav om, at der skal dannes et partnerskab med lokale virksomheder, medmindre sådanne partnerskaber anses for nødvendige af tekniske grunde, og parten kan dokumentere disse grunde efter anmodning fra den anden part
 c)
 sikre, at enhver foranstaltning vedrørende de godkendelses-, certificerings- og licensprocedurer, der anvendes, særlig med hensyn til udstyr, anlæg og tilknyttede infrastrukturer for transmissionsnet, er objektive, gennemsigtige og uvildige, og at de ikke medfører forskelsbehandling mellem parternes ansøgere
 d)
 sikre, at de administrative gebyrer og afgifter, der pålægges ved eller i forbindelse med:
 i)
 den anden parts leverandørers import og anvendelse af produkter med oprindelse i den anden part, er omfattet af artikel 2.18 (administrative gebyrer, andre afgifter og formaliteter ved import


text:
og eksport) og artikel 4.10 (gebyrer og afgifter) og
 ii)
 den anden parts leverandørers levering af tjenesteydelser, er omfattet af artikel 8.18 (anvendelsesområde og definitioner), 8.19 (licens- og kvalifikationskrav) og 8.20 (licens- og kvalifikationsprocedurer) og
 e)
 sikre, at vilkår, betingelser og procedurer for tilslutning og adgang til eltransmissionsnet er gennemsigtige og ikke forskelsbehandler leverandører fra den anden part.
 Artikel 7.5
 Standarder, tekniske forskrifter og overensstemmelsesvurdering
 1. Denne artikel finder anvendelse på produkter, der henhører under de toldpositioner, der er anført i bilag 7 (liste over toldpositioner). Parterne kan ved brevveksling aftale at medtage andre produkter på denne liste.
 2. Når der findes internationale standarder, som er udviklet af Den Internationale Standardiseringsorganisation eller Den Internationale Elektrotekniske Kommission, skal parterne anvende disse internationale standarder eller de relevante dele heraf som grundlag for enhver standard, teknisk forskrift eller overensstemmelsesvurderingsprocedure, undtagen når sådanne internationale standarder eller relevante dele heraf ville være ineffektive eller uhensigtsmæssige i forhold til opfyldelse af de forfulgte legitime mål. I sådanne tilfælde skal en part efter anmodning fra den anden part udpege de dele af de respektive standarder, tekniske forskrifter eller overensstemmelsesvurderingsprocedurer, som på væsentlige punkter afviger fra de relevante internationale standarder og fremlægge en begrundelse for disse afvigelser.
 3. Når det er relevant, skal parterne fastsætte tekniske forskrifter på grundlag af produktkrav som funktionsdygtighed, herunder sikkerheds- og miljøpræstation, frem for på grundlag af design eller beskrivende egenskaber.
 4. En part, som accepterer en leverandørs overensstemmelseserklæring som en udtrykkelig bekræftelse af overensstemmelse, skal tilstræbe ikke at kræve fremlæggelse af prøvningsresultater.
 5. Kræver en part prøvningsrapporter, enten alene som grundlag for eller sammenholdt med andre garantier for overensstemmelse, eller som en udtrykkelig bekræftelse af, at et produkt er i overensstemmelse med dens relevante standarder eller tekniske forskrifter, skal den tilstræbe at acceptere prøvningsrapporter i form af prøvningsrapporter i overensstemmelse med Den Internationale Elektrotekniske Kommissions system for overensstemmelsesvurderingsordninger for elektroteknisk udstyr og komponenter (the International Electrotechnical Commission System of Conformity Assessment Schemes for Electrotechnical Equipment and Components) (IECEE-ordningen) uden at kræve yderligere prøvning.
 6. Kræver en part tredjepartscertificering for et produkt, skal den tilstræbe at acceptere et gyldigt prøvningscertifikat i henhold til IECEE-ordningen som en tilstrækkelig garanti for overensstemmelsesvurdering uden at kræve yderligere overensstemmelsesvurdering, administrative procedurer eller godkendelser.
 7. Denne artikel er ikke til hinder for, at parterne kan anvende krav, som ikke vedrører selve produkterne, f.eks. planlægningslove og byggeforskrifter.
 Artikel 7.6
 Undtagelser
 1. Dette kapitel er omfattet af artikel 2.22 (generelle undtagelser), 8.53 (generelle undtagelser) og 9.3 (sikkerhed og generelle undtagelser).
 2. Intet i dette kapitel må fortolkes således, at det forhindrer en part i at indføre eller håndhæve foranstaltninger, der er nødvendige for sikker drift af de berørte energinet eller for energiforsyningssikkerheden, idet dette er underlagt kravet om, at sådanne foranstaltninger ikke må anvendes på en måde, der ville udgøre en vilkårlig eller uberettiget forskelsbehandling mellem parternes produkter, tjenesteydere eller investorer, hvor de samme forhold gør sig gældende, eller en skjult begrænsning af handel og investeringer mellem parterne.
 Artikel 7.7
 Gennemførelse og samarbejde
 1. Parterne skal samarbejde og udveksle oplysninger


text:
om alle anliggender i forbindelse med gennemførelsen af dette kapitel i de relevante specialudvalg, der er nedsat i henhold til artikel 17.2 (specialudvalg). Handelsudvalget kan beslutte at vedtage passende gennemførelsesforanstaltninger med henblik herpå.
 2. Parterne skal udveksle oplysninger, reguleringsmæssige erfaringer og bedste praksis på områder som:
 a)
 udformning og ikkeforskelsbehandlende gennemførelse af foranstaltninger, der fremmer anvendelsen af energi fra vedvarende kilder
 b)
 tekniske forskrifter, standarder og overensstemmelsesvurderingsprocedurer som f.eks. dem, der vedrører forsyningsnetkrav.
 3. Parterne skal i relevante regionale fora fremme samarbejdet med hensyn til interne eller regionale tekniske forskrifter, reguleringsmæssige principper, standarder, krav og overensstemmelsesvurderingsprocedurer, der opfylder internationale standarder.
 KAPITEL 8
 Liberalisering af investeringer, handel med tjenesteydelser og elektronisk handel
 Afdeling A
 Generelle bestemmelser
 Artikel 8.1
 Mål og anvendelsesområde
 1. Parterne, som bekræfter deres respektive forpligtelser i henhold til WTO-overenskomsten og deres vilje til at skabe et bedre klima for udviklingen af handel og investeringer mellem parterne, fastlægger hermed de ordninger, der er nødvendige for en gradvis liberalisering af investeringer og handel med tjenesteydelser og for samarbejde om elektronisk handel.
 2. Parterne skal i overensstemmelse med bestemmelserne i dette kapitel bevare retten til at indføre, opretholde og håndhæve de foranstaltninger, der er nødvendige for at forfølge legitime politikmålsætninger, såsom beskyttelse af miljøet og den offentlige sundhed, socialpolitik, det finansielle systems integritet og stabilitet, fremme af sikkerhed og fremme og beskyttelse af den kulturelle mangfoldighed.
 3. Dette kapitel finder ikke anvendelse på foranstaltninger, der påvirker fysiske personer, som søger adgang til arbejdsmarkedet i en part, og ej heller på foranstaltninger vedrørende statsborgerskab, bopæl eller fast beskæftigelse.
 4. Intet i dette kapitel er til hinder for, at en part kan anvende foranstaltninger til at regulere fysiske personers indrejse til eller midlertidige ophold på dens område, herunder også sådanne foranstaltninger, som er nødvendige for at beskytte dens grænsers integritet og sikre en ordnet grænsepassage for fysiske personer, forudsat at disse foranstaltninger ikke anvendes på en sådan måde, at de ophæver eller forringer fordelene (5) for den anden part i henhold til en særlig forpligtelse i dette kapitel og bilagene hertil.
 5. Intet i dette kapitel må fortolkes således, at det begrænser parternes forpligtelser i henhold til kapitel 9 (offentligt udbud), eller at det pålægger yderligere forpligtelser i forbindelse med offentlige udbud.
 6. Dette kapitel finder ikke anvendelse på subsidier, der ydes af parterne (6), med undtagelse af artikel 8.8 (resultatkrav).
 7. En parts beslutning om ikke at udstede, forny eller opretholde subsidier eller tilskud udgør ikke en overtrædelse af artikel 8.8 (resultatkrav) i følgende tilfælde:
 a)
 hvis der ikke i henhold til loven eller en kontrakt findes en specifik forpligtelse for en part over for en investor med hensyn til at udstede, forny eller opretholde de pågældende subsidier eller tilskud eller
 b)
 i overensstemmelse med vilkår eller betingelser, der er forbundet med udstedelsen, fornyelsen eller opretholdelsen af subsidier eller tilskud.
 8. Dette kapitel finder ikke anvendelse på parternes respektive sociale sikringssystemer eller på aktiviteter på hver parts område, der, også lejlighedsvist, er forbundet med udøvelse af offentlig myndighed.
 Artikel 8.2
 Definitioner
 1.


text:
Med henblik på dette kapitel forstås der ved:
 a)
 "tjenesteydelser i forbindelse med reparation og vedligeholdelse af luftfartøjer, under hvilke luftfartøjet tages ud af drift": aktiviteter, der udføres på et luftfartøj eller en del heraf, mens det er taget ud af drift, og som ikke omfatter såkaldt linjevedligeholdelse
 b)
 "tjenesteydelser i forbindelse med edb-reservationssystemer (CRS)": tjenesteydelser, der leveres ved hjælp af computersystemer, som indeholder oplysninger om flyselskabers fartplaner, disponibilitet, priser og prisregler, og gennem hvilke der kan foretages reservationer eller udstedes billetter
 c)
 "grænseoverskridende levering af tjenesteydelser": levering af en tjenesteydelse:
 i)
 fra den ene parts område til den anden parts område eller
 ii)
 på den ene parts område til den anden parts forbruger af tjenesteydelsen
 d)
 "økonomiske aktiviteter": aktiviteter inden for industri, handel og liberale erhverv samt håndværk, men ikke aktiviteter, der udføres under udøvelse af offentlig myndighed
 e)
 "virksomhed": en juridisk person, en filial (7) eller et repræsentationskontor oprettet gennem etablering
 f)
 "etablering": oprettelse, herunder erhvervelse, af en juridisk person eller oprettelse af en filial eller et repræsentationskontor i henholdsvis Unionen eller Vietnam (8) med henblik på at etablere eller opretholde varige økonomiske forbindelser
 g)
 "ground handling-tjenesteydelser": levering af følgende tjenesteydelser i en lufthavn: luftfartsselskabets repræsentation, administration og overvågning, passagerbetjening, bagagehåndtering, forpladshandling, catering, håndtering af fragt og post, brændstofpåfyldning af luftfartøjer samt servicering og rengøring, transport på jorden, flyveoperation, administration af flybesætning og planlægning af flyvning; ground handling-tjenesteydelser omfatter ikke sikkerhed, reparation og vedligeholdelse af luftfartøjer, eller forvaltning eller drift af centraliserede lufthavnsinfrastrukturer, såsom afisningsfaciliteter, systemer til brændstofdistribution, bagagehåndteringssystemer og faste interne transportsystemer
 h)
 "investor": en fysisk eller en juridisk person fra en part, som søger at etablere (9), er ved at etablere eller har etableret en virksomhed på den anden parts område
 i)
 "juridisk person": enhver retlig enhed, der lovligt er oprettet eller på anden måde organiseret i henhold til gældende lovgivning, uanset om formålet er at skabe fortjeneste eller ej, og uanset om den er privat eller offentligt ejet, herunder enhver/ethvert selskab, trust, partnerskab, joint venture, enkeltmandsvirksomhed eller sammenslutning
 j)
 "juridisk person fra/i en part": en juridisk person fra/i Unionen eller en juridisk person fra/i Vietnam, der er oprettet i overensstemmelse med nationale love og forskrifter i henholdsvis Unionen eller dens medlemsstater eller i Vietnam, og som udøver udstrakt erhvervsvirksomhed (10) på henholdsvis Unionens eller Vietnams område
 k)
 "foranstaltninger indført eller opretholdt af en part": foranstaltninger truffet af:
 i)
 centrale, regionale eller lokale myndigheder, og
 ii)
 ikkestatslige organer under udøvelse af beføjelser, der er delegeret af centrale, regionale eller lokale myndigheder
 l)
 "fysisk person": en fysisk person fra/i en part som defineret i artikel 1.5, litra h)
 m)
 "drift": for så vidt angår en virksomhed, ledelse, administration, vedligeholdelse, anvendelse, udnyttelse, salg eller andre former for afhændelse af virksomheden (11)
 n)
 "salg og markedsføring af lufttransportydelser": det berørte luftfartsselskabs adgang til frit at sælge og markedsføre dets lufttransportydelser, herunder alle aspekter i forbindelse med markedsføring såsom markedsanalyser, annoncering og distribution; disse aktiviteter omfatter ikke prisfastsættelse for lufttransportydelser og ej heller de gældende betingelser
 o)
 "tjenesteydelser": alle tjenesteydelser


text:
i alle sektorer, bortset fra tjenesteydelser, der leveres under udøvelse af offentlig myndighed
 p)
 "tjenesteydelser, der leveres, og aktiviteter, der udføres, under udøvelse af offentlig myndighed": tjenesteydelser eller aktiviteter, som ikke leveres eller udføres på hverken et kommercielt grundlag eller i konkurrence med en eller flere økonomiske aktører
 q)
 "tjenesteyder" fra/i en part: enhver fysisk eller juridisk person fra/i en part, der leverer en tjenesteydelse og
 r)
 "datterselskab" af en juridisk person fra/i en part: en juridisk person, der kontrolleres af en anden juridisk person fra/i parten i henhold til den pågældende parts nationale love og forskrifter (12).
 2. En juridisk person er:
 a)
 "ejet" af fysiske eller juridiske personer fra/i en af parterne, hvis over 50 % af dens aktiekapital har personer i denne part som egentlige ejere eller
 b)
 "kontrolleret" af fysiske eller juridiske personer fra/i en af parterne, hvis disse personer har beføjelse til at udpege et flertal af bestyrelsesmedlemmerne eller på anden måde lovligt styre dens aktiviteter.
 3. Uanset definitionen af en "juridisk person fra/i en part" i stk. 1, litra j), er rederier, der er etableret uden for Unionen eller Vietnam, men kontrolleret af statsborgere i henholdsvis en EU-medlemsstat eller Vietnam også omfattet af dette kapitel, hvis deres fartøjer er registreret i overensstemmelse med national ret i en medlemsstat eller i Vietnam og fører henholdsvis den pågældende medlemsstats eller Vietnams flag.
 Afdeling B
 Liberalisering af investeringer
 Artikel 8.3
 Anvendelsesområde
 1. Denne afdeling finder anvendelse på foranstaltninger, der indføres eller opretholdes af en part, og som påvirker etableringen eller driften af en virksomhed oprettet af en investor fra den anden part på området for den part, der indfører eller opretholder sådanne foranstaltninger.
 2. Denne afdeling finder ikke anvendelse på:
 a)
 audiovisuelle tjenesteydelser
 b)
 minedrift samt fremstilling og bearbejdning (13) af nukleart materiale
 c)
 produktion af eller handel med våben, ammunition og krigsmateriel
 d)
 national cabotagesejlads (14)
 e)
 national og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med udøvelsen af trafikrettigheder, bortset fra:
 i)
 tjenesteydelser i forbindelse med reparation og vedligeholdelse af luftfartøjer, under hvilke luftfartøjet tages ud af drift
 ii)
 salg og markedsføring af lufttransporttjenesteydelser
 iii)
 tjenesteydelser i forbindelse med onlinereservationssystemer (CRS) og
 iv)
 ground handling-tjenesteydelser
 og
 f)
 tjenesteydelser, der leveres, og aktiviteter, der udføres, under udøvelse af statslig myndighed.
 Artikel 8.4
 Markedsadgang
 1. Hver part skal for så vidt angår markedsadgang gennem etablering og opretholdelse af en virksomhed indrømme en behandling, der ikke er mindre gunstig end den, der er fastsat i henhold til de vilkår, begrænsninger og betingelser, der er aftalt og nærmere angivet i dens respektive liste over specifikke forpligtelser i bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser).
 2. I sektorer, hvor der er indgået markedsadgangsforpligtelser, må en part ikke, hverken på regionalt plan eller på hele dens område, indføre eller opretholde følgende foranstaltninger, medmindre andet er fastsat i dens liste over specifikke forpligtelser i henholdsvis bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser):


text:
a)
 begrænsninger af antallet af virksomheder, der kan udføre en bestemt økonomisk aktivitet, enten i form af numeriske kvoter, monopoler, eksklusive rettigheder eller krav om en økonomisk behovsprøve
 b)
 begrænsninger af den samlede værdi af transaktioner eller aktiver i form af numeriske kvoter eller krav om en økonomisk behovsprøve
 c)
 begrænsninger af det samlede antal transaktioner eller den samlede produktion udtrykt som angivne numeriske enheder i form af kvoter eller krav om en økonomisk behovsprøve
 d)
 begrænsninger af udenlandsk kapitaldeltagelse udtrykt i maksimumsgrænser for procentdelen af udenlandsk ejede aktier eller den samlede værdi af individuelle eller samlede udenlandske investeringer
 e)
 foranstaltninger, der begrænser eller stiller krav om specifikke former for retlige enheder eller joint ventures, gennem hvilke en investor fra den anden part kan udøve en økonomisk aktivitet, og
 f)
 begrænsninger af det samlede antal fysiske personer, der kan være beskæftiget i en bestemt sektor, eller som en investor må beskæftige, og som er nødvendige for og direkte forbundet med udøvelsen af den økonomiske aktivitet, i form af numeriske kvoter eller krav om en økonomisk behovsprøve.
 Artikel 8.5
 National behandling
 1. Inden for de sektorer, der er anført i dens respektive liste over specifikke forpligtelser i bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser) og med forbehold af eventuelle betingelser og kvalifikationer fastsat deri, skal hver part med hensyn til etablering på dens område indrømme investorer fra den anden part og deres virksomheder en behandling, der ikke er mindre gunstig end den, parten i lignende situationer indrømmer dens egne investorer og deres virksomheder.
 2. En part skal over for investorer fra den anden part og deres virksomheder (15), for så vidt angår driften af disse virksomheder, indrømme en behandling, der ikke er mindre gunstig end den parten i tilsvarende situationer indrømmer dens egne investorer og deres virksomheder.
 3. Uanset stk. 2 – og for så vidt angår Vietnam med forbehold af bilag 8-C (undtagelse for Vietnam vedrørende national behandling) – kan en part indføre eller opretholde enhver foranstaltning vedrørende driften af en virksomhed, forudsat at en sådan foranstaltning ikke er uforenelig med forpligtelserne i henholdsvis bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser), når denne foranstaltning er:
 a)
 en foranstaltning, som indføres på eller før datoen for denne aftales ikrafttræden
 b)
 en foranstaltning som omhandlet i litra a), der opretholdes, erstattes eller ændres efter datoen for denne aftales ikrafttræden, forudsat at foranstaltningen efter at være blevet opretholdt, erstattet eller ændret ikke er mindre forenelig med stk. 2 som før opretholdelsen, erstatningen eller ændringen eller
 c)
 en foranstaltning, som ikke er omfattet af litra a) eller b), såfremt den ikke anvendes på, eller på en sådan måde, at den medfører tab eller skade for, virksomheder, der er etableret på partens område før datoen for den pågældende foranstaltnings ikrafttræden (16).
 Artikel 8.6
 Mestbegunstigelsesbehandling
 1. Hver part skal over for investorer fra den anden part og deres virksomheder, for så vidt angår driften af disse virksomheder på dens område, indrømme en


text:
behandling, der ikke er mindre gunstig end den behandling, den i tilsvarende situationer indrømmer investorer fra tredjelande og deres virksomheder.
 2. Stk. 1 finder ikke anvendelse på følgende sektorer:
 a)
 kommunikationstjenesteydelser, undtagen posttjenesteydelser og telekommunikationstjenesteydelser
 b)
 fritids- og sportsaktiviteter samt kulturelle aktiviteter
 c)
 fiskeri og akvakultur
 d)
 skovbrug og jagt og
 e)
 minedrift, herunder olie og gas.
 3. Stk. 1 må ikke fortolkes således, at det forpligter en part til at lade investorer fra den anden part eller deres virksomheder være omfattet af en behandling, der er indrømmet i henhold til enhver bilateral, regional eller multilateral aftale, der trådte i kraft inden datoen for denne aftales ikrafttræden.
 4. Stk. 1 må ikke fortolkes således, at det forpligter en part til at indrømme investorer fra den anden part eller deres virksomheder:
 a)
 en behandling i henhold til enhver bilateral, regional eller multilateral aftale, der indeholder forpligtelser til at afskaffe alle væsentlige hindringer for driften af virksomheder mellem parterne, eller som forudsætter en indbyrdes tilnærmelse af parternes lovgivning i en eller flere økonomiske sektorer (17)
 b)
 en behandling i medfør af en international aftale om undgåelse af dobbeltbeskatning eller en anden international aftale eller ordning, som udelukkende eller hovedsagelig vedrører beskatning eller
 c)
 en behandling i medfør af foranstaltninger vedrørende anerkendelse af kvalifikationer, licenser eller tilsynsforanstaltninger i overensstemmelse med artikel VII i GATS eller bilaget hertil om finansielle tjenesteydelser.
 5. Det præciseres, at udtrykket "behandling", som omhandlet i stk. 1, ikke omfatter tvistbilæggelsesprocedurer eller -mekanismer, som f.eks. bilæggelse af investeringstvister mellem investorer og stater, som er omfattet af andre bilaterale, regionale eller multilaterale aftaler. Materielle forpligtelser i sådanne aftaler udgør ikke i sig selv "behandling", og kan derfor ikke tages i betragtning ved vurderingen af en tilsidesættelse af denne artikel. Foranstaltninger, som træffes af en part i henhold til sådanne materielle forpligtelser, skal betragtes som "behandling".
 6. Denne artikel skal fortolkes i overensstemmelse med princippet om artsidentitet ("ejusdem generis") (18).
 Artikel 8.7
 Liste over specifikke forpligtelser
 De sektorer, som hver part liberaliserer i medfør af denne afdeling, og de bestemmelser, begrænsninger, betingelser og kvalifikationer, der er omhandlet i artikel 8.4 (markedsadgang), 8.5 (national behandling) og 8.8 (resultatkrav), er anført i hver parts liste over specifikke forpligtelser i henholdsvis tillæg 8-A-2 til bilag 8-A (Unionens liste over specifikke forpligtelser) eller i tillæg 8-B-1 til bilag 8-B (Vietnams liste over specifikke forpligtelser).
 Artikel 8.8
 Resultatkrav
 1. En part må inden for de sektorer, der er anført i dens liste over specifikke forpligtelser i henholdsvis bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser), og med forbehold af eventuelle betingelser og kvalifikationer fastsat deri, ikke indføre eller håndhæve følgende krav, som er obligatoriske eller kan håndhæves i henhold til national ret eller administrative kendelser i forbindelse med etablering eller drift af enhver virksomhed tilhørende en parts eller et tredjelands investorer på dens område, om:
 a)
 at eksportere en bestemt mængde eller en bestemt procentdel af varer eller tjenesteydelser
 b)
 at opnå en bestemt mængde eller en bestemt procentdel af indenlandsk


text:
indhold
 c)
 at købe, anvende eller indrømme en fortrinsstilling til varer fremstillet eller tjenesteydelser leveret på dens område, eller med henblik på at købe varer eller tjenesteydelser fra fysiske personer eller virksomheder på dens område
 d)
 på nogen måde at sætte mængden eller værdien af importen op mod mængden eller værdien af eksporten eller mængden af udenlandsk valutaindstrømning i forbindelse med en sådan virksomhed
 e)
 at begrænse salget af varer eller tjenesteydelser, som en sådan virksomhed producerer eller leverer, på dens område ved på nogen måde at sætte dette salg op mod mængden eller værdien af dens eksport eller udenlandsk valutaindstrømning
 f)
 at overføre teknologi, en produktionsproces eller anden ejendomsretligt beskyttet viden til en fysisk person eller en virksomhed på dens område eller
 g)
 fra partens område udelukkende at levere en vare fremstillet eller en tjenesteydelse leveret af virksomheden til et specifikt regionalt marked eller verdensmarkedet.
 2. En part må inden for de sektorer, der er anført i dens liste over specifikke forpligtelser i henholdsvis bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser), og med forbehold af eventuelle betingelser og kvalifikationer fastsat deri, ikke gøre tildelingen eller den fortsatte tildeling af en fordel i forbindelse med etablering eller drift af en virksomhed tilhørende en parts eller et tredjelands investor på dens område, betinget af overholdelsen af et af følgende krav om:
 a)
 at opnå en bestemt mængde eller en bestemt procentdel af indenlandsk indhold
 b)
 at købe, anvende eller indrømme en fortrinsstilling til varer, som er fremstillet på dens område, eller at købe varer fra producenter på dens område
 c)
 på nogen måde at sætte mængden eller værdien af importen op mod mængden eller værdien af eksporten eller mængden af udenlandsk valutaindstrømning i forbindelse med en sådan virksomhed eller
 d)
 at begrænse salget af varer eller tjenesteydelser, som en sådan virksomhed producerer eller leverer, på dens område ved på nogen måde at sætte dette salg op mod mængden eller værdien af dens eksport eller udenlandske valutaindstrømning.
 3. Stk. 2 må ikke fortolkes således, at det forhindrer en part i at gøre tildeling eller fortsat tildeling af en fordel i forbindelse med enhver virksomhed på dens område betinget af opfyldelsen af et krav om at placere produktionen, levere en tjenesteydelse, uddanne eller ansætte arbejdstagere, opføre eller udvide særlige faciliteter eller udføre forskning og udvikling på dens område.
 4. Stk. 1, litra f), må ikke fortolkes således, at det forhindrer anvendelsen af et krav, der er pålagt af, eller en forpligtelse, der gennemtvinges af en domstol, en forvaltningsdomstol eller konkurrencemyndighed for at afhjælpe en påstået overtrædelse af konkurrencelovgivningen.
 5. Stk. 1, litra a)-c), samt stk. 2, litra a) og b), finder ikke anvendelse på kvalifikationskrav for varer eller tjenesteydelser i forbindelse med deltagelsen i programmer for eksportfremme og udenlandsk bistand.
 6. Det præciseres, at stk. 2, litra a) og b), ikke finder anvendelse på krav, som en importerende part pålægger vedrørende indholdet af varer for at være berettiget til toldpræferencer eller præferentielle toldkontingenter.
 7. Det præciseres,


text:
at stk. 1 og 2 ikke finder anvendelse på andre krav end kravene i disse stykker.
 8. Denne artikel finder ikke anvendelse på foranstaltninger, der indføres eller opretholdes af en part i henhold til artikel III, stk. 8, litra b), i GATT 1994.
 Afdeling C
 Grænseoverskridende levering af tjenesteydelser
 Artikel 8.9
 Anvendelsesområde
 Denne afdeling finder anvendelse på de af parternes foranstaltninger, der påvirker grænseoverskridende levering af tjenesteydelser i alle servicesektorer, med undtagelse af:
 a)
 audiovisuelle tjenesteydelser
 b)
 national cabotagesejlads (19) og
 c)
 national og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med udøvelsen af trafikrettigheder, bortset fra:
 i)
 tjenesteydelser i forbindelse med reparation og vedligeholdelse af luftfartøjer, under hvilke luftfartøjet tages ud af drift
 ii)
 salg og markedsføring af lufttransporttjenesteydelser
 iii)
 tjenesteydelser i forbindelse med onlinereservationssystemer (CRS) og
 iv)
 ground handling-tjenesteydelser.
 Artikel 8.10
 Markedsadgang
 1. Hver part skal med hensyn til markedsadgang gennem grænseoverskridende levering af tjenesteydelser indrømme den anden parts tjenesteydelser og tjenesteydere en behandling, som ikke er mindre gunstig end den, der er fastsat i henhold til de vilkår, begrænsninger og betingelser, der er aftalt og nærmere angivet i dens respektive liste over specifikke forpligtelser i bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser).
 2. I sektorer, hvor der er indgået markedsadgangsforpligtelser, må en part ikke, hverken på regionalt plan eller på hele dens område, indføre eller opretholde følgende foranstaltninger, medmindre andet er fastsat i dens liste over specifikke forpligtelser:
 a)
 begrænsninger af antallet af tjenesteydere i form af numeriske kvoter, monopoler, tjenesteydere med eksklusive rettigheder eller krav om en økonomisk behovsprøve
 b)
 begrænsninger af den samlede værdi af tjenestetransaktioner eller -aktiver i form af numeriske kvoter eller krav om en økonomisk behovsprøve og
 c)
 begrænsninger af det samlede antal tjenestetransaktioner eller den samlede produktion af tjenesteydelser udtrykt som angivne numeriske enheder i form af kvoter eller krav om en økonomisk behovsprøve.
 Artikel 8.11
 National behandling
 1. Hver part skal med hensyn til alle foranstaltninger, der påvirker grænseoverskridende levering af tjenesteydelser, og i de sektorer, der er anført i dens respektive liste over specifikke forpligtelser i bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser), og under forbehold af de deri fastsatte betingelser og kvalifikationer, indrømme den anden parts tjenesteydelser og tjenesteydere en behandling, der ikke er mindre gunstig end den, den indrømmer dens egne tilsvarende tjenesteydelser og tjenesteydere.
 2. En part kan opfylde kravet i stk. 1 ved at indrømme tjenesteydelser og tjenesteydere fra den anden part en behandling, der enten er formelt identisk med eller formelt forskellig fra den behandling, den indrømmer dens egne tilsvarende tjenesteydelser og tjenesteydere.
 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene til fordel for partens tjenesteydelser eller tjenesteydere i forhold til den anden parts tilsvarende tjenesteydelser eller tjenesteydere.
 4. Specifikke forpligtelser indgået i henhold til denne artikel må ikke fortolkes således, at det kræves af en part, at den skal kompensere for iboende konkurrencemæssige ulemper, der


text:
følger af de pågældende tjenesteydelsers eller tjenesteyderes udenlandske karakter.
 Artikel 8.12
 Liste over specifikke forpligtelser
 De sektorer, som hver part liberaliserer i medfør af denne afdeling, og de bestemmelser, begrænsninger, betingelser og kvalifikationer, der er omhandlet i artikel 8.10 (markedsadgang) og 8.11 (national behandling) er anført i hver parts liste over specifikke forpligtelser i henholdsvis tillæg 8-A-1 til bilag 8-A (Unionens liste over specifikke forpligtelser) eller i tillæg 8-B-1 til bilag 8-B (Vietnams liste over specifikke forpligtelser).
 Afdeling D
 Fysiske personers midlertidige tilstedeværelse i forretningsøjemed
 Artikel 8.13
 Anvendelsesområde og definitioner
 1. Denne afdeling finder anvendelse på foranstaltninger, der træffes af en part vedrørende indrejse og midlertidigt ophold på dens område for forretningsrejsende, virksomhedsinterne udstationerede, salgsrepræsentanter, leverandører af kontraktbaserede tjenesteydelser og selvstændige erhvervsdrivende.
 2. Med henblik på denne afdeling forstås der ved:
 a)
 "salgsrepræsentanter": fysiske personer, som repræsenterer en leverandør af varer eller tjenesteydelser fra en part, som søger adgang til og midlertidigt ophold på den anden parts område med henblik på at forhandle om salg af tjenesteydelser eller varer eller indgå aftaler om salg af tjenesteydelser eller varer for den pågældende leverandør, og som ikke deltager i leveringen af de pågældende tjenester eller varer; de er ikke involveret i direkte salg til offentligheden og modtager ikke vederlag fra en kilde beliggende i værtsparten, ligesom de ikke er provisionslønnede
 b)
 "forretningsrejsende i etableringsøjemed": fysiske personer i en overordnet stilling i en juridisk person i en part, som er ansvarlige for oprettelse af en sådan juridisk persons virksomhed, og som hverken udbyder eller leverer tjenesteydelser og heller ikke udøver anden økonomisk aktivitet end det, der er nødvendigt i etableringsøjemed, og som ikke modtager vederlag fra en kilde beliggende i værtsparten
 c)
 "leverandører af kontraktbaserede tjenesteydelser": fysiske personer, som er ansat i en juridisk person i en part, som ikke selv er et personaleformidlingsbureau, ikke leverer personaletjenesteydelser eller ikke handler igennem et sådant, og som ikke har nogen etablering på den anden parts område og i god tro har indgået en kontrakt (20) om levering af tjenesteydelser til en endelig forbruger i den anden part, som kræver midlertidig tilstedeværelse af dens ansatte i denne part for at opfylde kontrakten om levering af tjenesteydelser
 d)
 "selvstændige erhvervsdrivende": fysiske personer, som er involveret i leveringen af en tjenesteydelse og er etableret som selvstændige på en parts område, som ikke har nogen etablering på den anden parts område, og som i god tro har indgået en kontrakt (21) på anden måde end gennem et personaleformidlingsbureau og levering af personaletjenesteydelser til en endelig forbruger i den anden part, hvilket kræver deres midlertidige tilstedeværelse i denne part for at opfylde kontrakten om levering af tjenesteydelser
 e)
 "virksomhedsinternt udstationerede": fysiske personer, som har været ansat i en juridisk person eller dennes filial eller har været partnere heri i mindst et år, og som midlertidigt er overflyttet til en virksomhed tilhørende den juridiske person på den anden parts område, forudsat at den pågældende fysiske person tilhører kategorien af administratorer, ledere, specialister eller erhvervspraktikanter
 f)
 "administratorer eller ledere": fysiske personer, der


text:
arbejder i en overordnet stilling i en juridisk person i en part, som primært forestår ledelsen af virksomheden (22) i den anden part, og som modtager generelle tilsyns- eller ledelsesmæssige anvisninger fra hovedsagelig virksomhedens bestyrelse eller aktionærer eller tilsvarende, herunder mindst:
 i)
 at lede virksomheden eller en afdeling eller underafdeling heraf
 ii)
 at føre tilsyn og kontrol med andre tilsyns-, fag- eller ledelsesmedarbejderes arbejde og
 iii)
 at have personlig beføjelse til at ansætte og afskedige eller anbefale ansættelse og afskedigelse eller andre personalerelaterede dispositioner
 g)
 "kvalifikationer": eksamensbeviser, certifikater og anden dokumentation for formelle kvalifikationer udstedt af en myndighed, som er udpeget i medfør af love og reguleringsmæssige eller administrative bestemmelser, hvoraf det fremgår, at den pågældende har afsluttet en erhvervskompetencegivende uddannelse
 h)
 "specialist": en fysisk person, som arbejder i en juridisk person, og som besidder en specialiseret viden, der er vigtig for virksomhedens aktivitetsområder eller tekniske eller ledelsesmæssige områder; ved vurderingen af en sådan viden tages der ikke kun hensyn til viden, der er specifik for virksomheden, men også til, om personen har et højt kvalifikationsniveau, herunder tilstrækkelig erhvervserfaring, med berøring til en type arbejde eller aktivitet, der kræver specifik teknisk viden, herunder eventuelt medlemskab af et akkrediteret erhverv og
 i)
 "erhvervspraktikanter": fysiske personer, som har været ansat i en juridisk person eller dens filial i mindst et år, har en universitetsgrad og midlertidigt er overflyttet med henblik på karriereudvikling eller for at uddanne sig i bestemte forretningsteknikker eller -metoder (23).
 Artikel 8.14
 Forretningsrejsende og virksomhedsinterne udstationerede
 1. Hver part skal for de sektorer, der liberaliseres i henhold til afdeling B (liberalisering af investeringer), tillade investorer fra den anden part at beskæftige fysiske personer fra denne anden part i deres virksomheder, forudsat at sådanne ansatte er forretningsrejsende eller virksomhedsinternt udstationerede (24).
 2. Indrejsen og det midlertidige ophold skal:
 a)
 for administratorer eller ledere være en periode på op til tre år
 b)
 for specialister være en periode på op til tre år
 c)
 for erhvervspraktikanter være en periode på op til et år og
 d)
 for forretningsrejsende i etableringsøjemed være en periode på op til 90 dage (25).
 3. En part må for hver sektor, der liberaliseres i overensstemmelse med afdeling B (liberalisering af investeringer), ikke hverken på basis af en regional underinddeling eller på basis af hele dets område, indføre eller opretholde begrænsninger af det samlede antal fysiske personer, som en investor må beskæftige som forretningsrejsende i etableringsøjemed og virksomhedsinternt udstationerede i en specifik sektor, i form af numeriske kvoter eller krav om en økonomisk behovsprøve, og som forskelsbehandlende begrænsninger, medmindre andet er fastsat i henholdsvis tillæg 8-A-3 til bilag 8-A (Unionens liste over specifikke forpligtelser) og tillæg 8-B-2 til bilag 8-B (Vietnams liste over specifikke forpligtelser.
 Artikel 8.15
 Salgsrepræsentanter
 Hver part skal for hver sektor, der liberaliseres i henhold til afdeling B (liberalisering af investeringer) eller C (grænseoverskridende levering af tjenesteydelser) og med forbehold af eventuelle forbehold som anført i henholdsvis tillæg 8-A-3 til bilag 8-A (Unionens liste over specifikke forpligtelser) og tillæg 8-B-2 til bilag 8-B (Vietnams


text:
liste over specifikke forpligtelser), tillade indrejse og midlertidigt ophold for salgsrepræsentanter i en periode på op til 90 dage (26).
 Artikel 8.16
 Leverandører af kontraktbaserede tjenesteydelser
 1. Parterne bekræfter deres respektive forpligtelser i henhold til GATS-forpligtelser med hensyn til indrejse og midlertidigt ophold for leverandører af kontraktbaserede tjenesteydelser.
 2. Hver part skal på dens område tillade levering af tjenesteydelser fra leverandører af kontraktbaserede tjenesteydelser fra den anden part, på de betingelser, der er angivet i stk. 3, og med eventuelle forbehold som anført i henholdsvis tillæg 8-A-3 til bilag 8-A (Unionens liste over specifikke forpligtelser) og tillæg 8-B-2 til bilag 8-B (Vietnams liste over specifikke forpligtelser), for følgende sektorer eller delsektorer:
 a)
 arkitektvirksomhed
 b)
 byplanlægnings- og landskabsarkitektvirksomhed
 c)
 ingeniørvirksomhed
 d)
 integreret ingeniørvirksomhed
 e)
 computertjenesteydelser og tilknyttede tjenesteydelser
 f)
 tertiærundervisning (kun privatfinansierede tjenesteydelser)
 g)
 fremmedsprogsundervisning og
 h)
 miljøtjenesteydelser.
 3. De af parterne indgåede forpligtelser er underlagt følgende betingelser:
 a)
 de fysiske personer skal være involveret i levering af en tjenesteydelse på midlertidig basis som ansatte i en juridisk person, der har fået tildelt en tjenesteydelseskontrakt på højst 12 måneder
 b)
 de fysiske personer, der rejser ind på den anden parts område, skal tilbyde sådanne tjenesteydelser som ansatte i en juridisk person, der leverer tjenesteydelserne i mindst to år umiddelbart forud for datoen for indgivelsen af en ansøgning om indrejse i den anden part; herudover skal de fysiske personer på datoen for indgivelsen af en ansøgning om indrejse i den anden part have mindst fem års erhvervserfaring (27) i den sektor, kontrakten vedrører
 c)
 de fysiske personer, der indrejser i den anden part, skal have:
 i)
 en universitetsgrad eller en kvalifikation, der dokumenterer en viden på et tilsvarende niveau (28), og
 ii)
 faglige kvalifikationer, når det kræves for at kunne udøve en aktivitet i henhold til de gældende love, forskrifter og administrative bestemmelser i den part, hvor tjenesteydelsen leveres
 d)
 den fysiske person må ikke modtage vederlag for leveringen af tjenesteydelser på den anden parts område ud over det vederlag, der betales af den juridiske person, der beskæftiger den fysiske person
 e)
 fysiske personers indrejse og midlertidige ophold på den pågældende part område må ikke overstige en kumulativ periode på højst seks måneder (29) eller for kontraktens varighed, hvis denne er kortere
 f)
 adgang, der indrømmes i henhold til denne artikel, vedrører kun den tjenesteydelsesaktivitet, der er genstand for kontrakten, og giver ikke ret til at benytte den faglige titel, der anvendes i den part, hvor tjenesteydelsen leveres
 g)
 antallet af personer, der er omfattet af tjenesteydelseskontrakten, må ikke være større end nødvendigt for at kunne opfylde kontrakten, således som det kan være fastsat i love og forskrifter eller andre bestemmelser i den part, hvor tjenesteydelsen leveres, og
 h)
 andre forskelsbehandlende begrænsninger, herunder af antallet af fysiske personer i form af en økonomisk behovstest, som fastsat i tillæg 8-A-3 til bilag 8-A (Unionens liste over specifikke forpligtelser) og tillæg 8-B-2 til bilag 8-B (Vietnams liste over specifikke forpligtelser).
 Artikel 8.17
 Selvstændige erhvervsdrivende
 Parterne skal fem år efter datoen for denne aftales ikrafttræden


text:
revidere denne afdeling for at overveje mulighederne for at udvide bestemmelserne heri til selvstændige erhvervsdrivende.
 Afdeling E
 Reguleringsmæssig ramme
 Underafdeling 1
 Intern regulering
 Artikel 8.18
 Anvendelsesområde og definitioner
 1. Denne underafdeling finder anvendelse på parternes bestemmelser vedrørende licenskrav og -procedurer, kvalifikationskrav og -procedurer, der påvirker:
 a)
 grænseoverskridende levering af tjenesteydelser
 b)
 etablering og opretholdelse af juridiske eller fysiske personer og
 c)
 de forskellige kategorier af fysiske personers midlertidige ophold på deres respektive område.
 2. Denne underafdeling finder kun anvendelse på sektorer, for hvilke en part har indgået specifikke forpligtelser, og i det omfang disse specifikke forpligtelser finder anvendelse.
 3. Denne underafdeling finder ikke anvendelse på foranstaltninger, såfremt de udgør begrænsninger som fastlagt i henhold til artikel 8.4 (markedsadgang), 8.5 (national behandling), 8.10 (markedsadgang) eller 8.11 (national behandling).
 4. Med henblik på denne afdeling forstås der ved:
 a)
 "kompetent myndighed": enhver central, regional eller lokal forvaltningsenhed, myndighed eller ikkestatsligt organ, der under udøvelse af beføjelser, som er delegeret af centrale, regionale eller lokale myndigheder, træffer en afgørelse om tilladelse til levering af en tjenesteydelse, herunder gennem etablering, eller om tilladelse til at udøve en anden økonomisk aktivitet end levering af tjenesteydelser
 b)
 "licensprocedurer": administrative regler eller procedureregler, som en fysisk eller juridisk person, der søger om tilladelse til at udøve de i stk. 1 omhandlede aktiviteter, herunder ændring eller fornyelse af en licens, skal følge for at dokumentere efterlevelse af de gældende licenskrav
 c)
 "licenskrav": væsentlige krav, undtagen kvalifikationskrav, som en fysisk eller juridisk person skal opfylde for at opnå, ændre eller forny en tilladelse til at udøve de i stk. 1 omhandlede aktiviteter
 d)
 "kvalifikationsprocedurer": administrative regler eller procedureregler, som en fysisk person skal følge for at dokumentere efterlevelse af kvalifikationskravene med henblik på at opnå tilladelse til at levere en tjenesteydelse og
 e)
 "kvalifikationskrav": væsentlige krav vedrørende en fysisk persons kompetence til at levere en tjenesteydelse, som skal dokumenteres for at opnå tilladelse til at levere en tjenesteydelse.
 Artikel 8.19
 Licens- og kvalifikationskrav
 1. Hver part skal sikre, at foranstaltningerne vedrørende licenskrav og -procedurer samt kvalifikationskrav og -procedurer er baseret på kriterier, som er:
 a)
 klare
 b)
 objektive og gennemsigtige og
 c)
 fastlagt på forhånd og tilgængelige for offentligheden og interesserede personer.
 2. En tilladelse eller licens skal, såfremt de er til rådighed, udstedes, så snart det ved en passende undersøgelse er fastslået, at betingelserne for opnåelse af tilladelsen eller licensen er opfyldt.
 3. Hver part skal opretholde eller oprette retlige, voldgiftsmæssige eller administrative instanser eller procedurer, der efter anmodning fra en berørt investor eller tjenesteyder drager omsorg for, at der gennemføres en omgående prøvelse og, hvis det er berettiget, en passende afhjælpning af administrative beslutninger, der påvirker etablering, grænseoverskridende levering af tjenesteydelser eller fysiske personers midlertidige tilstedeværelse i forretningsøjemed. Er sådanne procedurer ikke uafhængige af den myndighed, som er betroet med den pågældende administrative beslutning, skal parterne sikre, at procedurerne faktisk fører til en objektiv og upartisk prøvelse.
 Dette stykke må ikke fortolkes således, at det kræves af en part, at den opretter sådanne instanser eller procedurer, hvis